示何之忱
作者：謝薖
朝代：宋

paragraphs: 往年君别去，上馬愁凛冽。
今年見君面，揮汗驚執熱。
吾曹雪點髩，忽忽值晚節。
云何會心侣，乃作如許别。
昨朝聞扣門，梳髪不暇結。
開門問無恙，欲語聲屢咽。
君家嬌小女，可念真玉雪。
朝嬉繞君傍，忽作泡幻滅。
念我溪堂老，誰能續此絕。
嗟哉溪澗毛，瑣細不容擷。
相逢顔未開，苦語心已折。
吾人要解事，視世一蟻垤。
共将煩惱緣，一付廣長舌。
君歸数過我，不厭酒屢設。
人生浪自苦，豈不愧前喆。